In nomine sanctae et individuae Trinitatis, Karolus gratia Dei rex. Quicumque regiae dignitatis culmine efferri desiderat, merito eum prae oculis semper habere debet, cujus gratia praefertur. Igitur noverit omnium sanctae Dei Ecclesiae fidelium et nostrorum tam praesentium quam et futurorum sollertia, quia nobis, qui ubique res ecclesiasticas pro viribus tutari atque augmentari gaudemus, ob emolumentum mercedis animae nostrae, libuit cuidam sanctae matri ecclesiae Eduorum, quae noscitur esse dicata in honore sancti Nazarii martyris Christi, cui etiam praeesse videtur Jonas venerabilis praesul restitui atque sollemniter refundi quandam villam quae vocatur Tiliniacus, cum omni sua integritate. Et est sita in pago Oscharense, super fluvium Sagonnam. Ipsa enim villa olim per incuriam rectorum praedictae ecclesiae et malivolorum hominum violentiam ab eodem loco distracta esse dinoscitur. Unde nos, sicut supra praediximus, res ecclesiarum pro viribus tutamur, hoc celsitudinis nostrae praeceptum fieri ac praedicto loco sancto ad deprecationem dilecti nobis memorati pontificis Jonae dari reddique jussimus; per quod praefatam villam cum omnium rerum jure legaliterque sibi pertinentium summa integritate jam dicto loco sancto aeternaliter mancipatam ac perenniter famulandam refundimus et delegamus, eo videlicet modo ut rector praefatae ecclesiae et successores ejusdem quicquid ex praedicta villa cum omnibus pertinentibus sibi rebus pro utilitate ac commoditate ecclesiae et suorum necessitate facere decreverint, libero in omnibus perfruantur arbitrio canonice legaliterque faciendi quemadmodum ex reliquis rebus ad eundem locum similiter contraditis ac restitutis; et noster anniversarius ac dilectissimae nostrae conjugis Hyrmindrudis in eadem ecclesia per singulos annos, gratia restitutionis istius villae, solemniter celebrari atque honorifice frequentari non neglegatur. Et ut haec nostrae restitutionis auctoritas pleniorem in Dei nomine per supervenientia tempora obtineat vigorem, manu propria subter eam firmavimus et anuli nostri impressione sigillari fecimus. Signum Karoli gloriosissimi regis. Folchricus diaconus ad vicem Hludowici recognovit et subscripsit. Data III idus octobris, indictione VII, anno XX regnante Karolo gloriosissimo rege. Actum Tusiaco villa supra Mosam, in Dei nomine feliciter. Amen.